Vastab teadus.ee, Tiit Kändler:  Viies meel on siiski veel. Ja nimelt kompimismeel. Inimene on küll unistanud, et tal oleks enam meeli, kuid  tõsikindlalt pole seda tõestatud. Küll aga on inimene laiendanud oma olemasolevate meelte ulatust. Nii nagu näiteks riistadega, millega saab näha soojuskiirgust. Või kuulata ülimadalaid ja ülikõrgeid helisagedusi. Või siis tekitanud endale juurde uusi meeli, nagu näiteks riistade ehitamisega, millega saab mõõta elektrivälju ja magnetvälju.  Tegelikult aga tajub nägemine valgust, mis on samuti elektromagnetiline nähtus.  Kui meil oleks tuhandeid teisi meeli, mida me ei suudaks ette kujutada - mis kasu  oleks siis neist meeltest? Neid ju sama hästi kui ei oleks olemas?  On püstitatud hüpotees, et inimene tunneb magnetvälju. Nii nagu teevad seda näiteks nahkhiir ja kirjatuvi. Kuid seda pole siiski siiani suudetud usaldusväärselt tõestada.